b'\n_START_ARTICLE_\nDavid V\xc3\xbdborn\xc3\xbd\n_START_SECTION_\nSeurajoukkueissa\n_START_PARAGRAPH_\nV\xc3\xbdborn\xc3\xbd nousi Sparta Prahan joukkueeseen jo muutamaksi otteluksi 16-vuotiaana kaudella 1990\xe2\x80\x931991 T\xc5\xa1ekkoslovakian p\xc3\xa4\xc3\xa4sarjaan. Seuraavalla kaudella V\xc3\xbdborn\xc3\xbd teki l\xc3\xa4pimurtonsa ja h\xc3\xa4net valittiin T\xc5\xa1ekkoslovakian liigan vuoden tulokkaaksi. Kausi 1992\xe2\x80\x931993 oli T\xc5\xa1ekkoslovakian liigan viimeinen ja V\xc3\xbdborn\xc3\xbd oli voittamassa tuolloin sarjan mestaruutta._NEWLINE_Kaudella 1993\xe2\x80\x931994 V\xc3\xbdborn\xc3\xbd valittiin T\xc5\xa1ekin Extraliigan herrasmiespelaajaksi. Seuraavaksi kaudeksi h\xc3\xa4n siirtyi Edmonton Oilersiin, joka oli varannut h\xc3\xa4net kes\xc3\xa4ll\xc3\xa4 1993. V\xc3\xbdborn\xc3\xbd ei kuitenkaan saanut peliaikaa Edmontonista, vaan pelasi koko kauden AHL-liigan Cape Breton Oilersissa. V\xc3\xbdborn\xc3\xbd palasikin kauden j\xc3\xa4lkeen takaisin Eurooppaan ja Sparta Prahaan, jossa pelasi seuraavat kaksi vuotta. Kauden 1997\xe2\x80\x931998 V\xc3\xbdborn\xc3\xbd edusti Elitserienin MODOta._NEWLINE_Kaudeksi 1998\xe2\x80\x931999 V\xc3\xbdborn\xc3\xbd palasi takaisin Sparta Prahaan. Kauden aikana h\xc3\xa4n teki 52 ottelussa 70 pistett\xc3\xa4 ja voitti Extraliigan pistetilaston. Seuraavalla kaudella V\xc3\xbdborn\xc3\xbdn tehopisteet olivat runkosarjassa hieman huonommat, mutta pudotuspeleiss\xc3\xa4 h\xc3\xa4n oli koko liigan tehokkain pelaaja 11 pisteell\xc3\xa4\xc3\xa4n. Sparta Praha voittikin kauden p\xc3\xa4\xc3\xa4tteeksi Extraliigan mestaruuden._NEWLINE_V\xc3\xbdborn\xc3\xbd siirtyi kaudeksi 2000\xe2\x80\x932001 NHL-joukkue Columbus Blue Jacketsiin, jolle kausi oli historian ensimm\xc3\xa4inen. V\xc3\xbdborn\xc3\xbd teki heti seuran ensimm\xc3\xa4isess\xc3\xa4 peliss\xc3\xa4 7. lokakuuta 2000 maalin. Ensimm\xc3\xa4isell\xc3\xa4 kaudellaan V\xc3\xbdborn\xc3\xbd teki 32 pistett\xc3\xa4. Kaudella 2002\xe2\x80\x932003 h\xc3\xa4n paransi 46 pisteeseen ja kaudella 2003\xe2\x80\x932004 53 pisteeseen. Tuolloin h\xc3\xa4n oli joukkueensa toiseksi tehokkain maalintekij\xc3\xa4 ja pistemies Rick Nashin j\xc3\xa4lkeen. Ty\xc3\xb6sulkukauden 2004-2005 V\xc3\xbdborn\xc3\xbd pelasi Sparta Prahassa. Silt\xc3\xa4 varalta, ett\xc3\xa4 ty\xc3\xb6sulku jatkuisi my\xc3\xb6s seuraavan kauden, V\xc3\xbdborn\xc3\xbd teki kes\xc3\xa4ll\xc3\xa4 2005 sopimuksen ZSC Lionsiin Sveitsin p\xc3\xa4\xc3\xa4sarjaan. Kausi 2005\xe2\x80\x932006 saatiin kuitenkin NHL:ss\xc3\xa4 k\xc3\xa4yntiin ja V\xc3\xbdborn\xc3\xbd palasi Columbukseen._NEWLINE_Kaudella 2005\xe2\x80\x932006 V\xc3\xbdborn\xc3\xbd teki 65 pistett\xc3\xa4 ja oli joukkueensa paras pistemies. Kaudella 2006\xe2\x80\x932007 V\xc3\xbdborn\xc3\xbd oli toistamiseen Columbuksen tehokkain pelaaja tehty\xc3\xa4\xc3\xa4n 64 pistett\xc3\xa4. V\xc3\xbdborn\xc3\xbd pelasi huonoimman Columbus-kautensa 2007\xe2\x80\x932008, jolloin h\xc3\xa4n teki vain 26 pistett\xc3\xa4 66 ottelussa._NEWLINE_Columbus ei tehnyt V\xc3\xbdborn\xc3\xbdn kanssa jatkosopimusta kes\xc3\xa4ll\xc3\xa4 2008. H\xc3\xa4n j\xc3\xa4tti Columbuksen seuran historian eniten pisteit\xc3\xa4 tehneen\xc3\xa4 ja maalisy\xc3\xb6tt\xc3\xb6j\xc3\xa4 antaneena pelaajana. V\xc3\xbdborn\xc3\xbd on my\xc3\xb6s pelannut eniten otteluita Columbuksessa. H\xc3\xa4n pelasi joukkueessa 534 ottelussa ja teki 317 pistett\xc3\xa4, joista 113 oli maaleja ja 204 sy\xc3\xb6tt\xc3\xb6j\xc3\xa4._NEWLINE_V\xc3\xbdborn\xc3\xbd teki kaudesta 2008\xe2\x80\x932009 sopimuksen Sparta Prahan kanssa.'